欽定古今圖書集成/博物彙編/藝術典/第389卷

以2025年1月13日从维基文库导出

← 博物彙編 藝術典 第三百八十八卷

欽定古今圖書集成

博物彙編 第三百八十九卷

博物彙編 藝術典 第三百九十卷 →

姊妹计划: 数据项

欽定古今圖書集成博物彙編藝術典

第三百八十九卷目錄

醫部彙考三百六十九

外科遊風丹毒斑疹門

黃帝素問〈至真要大論〉

孫思邈千金方〈丹毒　癮疹〉

竇漢卿瘡瘍全書〈丹毒〉

成無己明理論〈丹證難易〉

劉完素六書〈金絲瘡〉

張潔古活法機要〈斑論〉

朱震亨心法〈證屬風熱〉

戴思恭證治要訣〈發丹〉

李梴醫學入門〈斑疹遊風〉

薛己醫按〈赤白遊風　丹毒　斑疹〉

陳實功外科正宗〈論證治〉

張介賓景岳全書〈斑疹丹毒〉

方〈金花散　又方　又方　又方　搨方　五香湯　搨方　朱氏家傳方　又方　聖塗

散　麻黃散　拔毒散　郭氏金黃散　風丹　又方　又方　如冰散　升麻膏　升麻湯

漏蘆湯　石南湯　又方　又方　又方　又方　又方　又方　又方　又方　又方

青羊脂膏　漏蘆散　消毒丸　調中湯　消毒犀角飲子　通聖散　元參升麻湯　化斑

湯　大建中湯　化斑解毒湯　除濕胃苓湯　柏葉散　升麻葛根湯　大連𧄍飲　紫雪

散〉

單方

鍼灸

醫案

藝術典第三百八十九卷

醫部彙考三百六十九醫部彙考三百六十九

外科游風丹毒斑疹門外科游風丹毒斑疹門

《黃帝素問》

《黃帝素問》

《至真要大論》

《至真要大論》

少陽司天，客勝，則丹胗外發，及為丹熛。

〈註〉丹胗即斑疹，因火熱而發於外。「丹熛即赤游」，發於外而欲游於內也。

《唐孫思邈千金方》

《唐孫思邈千金方》

丹毒丹毒

丹毒，一名「天火」，肉中忽有赤，如丹塗之色，大者如手 掌，甚者遍身有癢有腫，無定色。有白丹者，肉中腫起， 癢而腹痛，微虛腫如吹狀，癮疹起也。有雞冠丹者，赤 色而起，大者如連錢，小者如麻豆粒狀，肉上粟粟，如 雞冠肌理也，一名「茱萸丹。」有水丹者，由遍體熱起，遇 水濕搏之結丹，晃晃黃赤色，如有水在皮中，喜著股 及陰處。此雖小疾。不治。令人致死。

癮疹癮疹

《素問》云：風邪客於肌中則肌虛，真氣發散，又挾寒搏 皮膚，外發腠理，開毫毛，淫氣妄行，則為癢也。所以風 疹瘙癢，皆由於此。又有赤疹者，忽起如蚊蚋啄，煩癢 極者重沓壟起，搔之逐手起。又有白疹者亦如此。赤 疹熱時即發，冷即止。白疹，天陰冷即發。白疹，宜煮礬 石汁拭之，或煮蒴藋和少酒以浴之良。或煮石楠汁 拭之，良。餘一切如《治丹方》法。俗呼為「風屎」，亦名「風尸。」

《宋竇漢卿瘡瘍全書》

《宋竇漢卿瘡瘍全書》

丹毒丹毒

內丹者，從脅下至腰下，腫發赤色，名曰「內丹。」如早覺 可治，至腰便不可治。其病多大小便不通，有不過三 日而飛遍身青黑色而死。用「救急丹」酢磨傅內丹處， 更服「連𧄍敗毒散。」 游丹者，即遍身丹毒也。初發兩手青腫徹上下急痛， 若經一宿二宿，腫氣遍身，入心內者即死。初覺急治 之，宜服五香連𧄍湯、木香流氣飲，以金箍散敷之。宜 用治疔之法治之。

小兒患赤游火丹，皆從母胎中受蘊熱，故發。皮膚遊 走不定，從腹起於四肢收者輕，四肢收於腹者重，急 治「得生小兒赤遊丹」，固蘊熱所致，即胎毒也。或母懷 胎之時，好食辛辢毒物，沐浴熱湯，冬天炭火，以致熱 氣入胎，嗜慾無度。或生下火烘衣裳，或火烘牀褥，以 致熱毒內外交攻，半歲上下，無有不發者。初起身體 發熱，燃火視之，其色紅赤，啼哭不止，其光遊走不定， 發於四肢者生，發於腰腹者死。急用碗鋒砭去其紫 血，自下而上，則毒血流下，不可逆砭，急用乳香末，雞 子清調勻塗砭處，時用芭蕉根汁塗之。內服硃砂化 毒丹，生蜜調下，再用紫金錠水磨汁下。

又有十種丹毒，「一飛竈丹」，從頭頂腫起，漸發紅腫，頸 項俱浮，眼睛紅色，用生蔥一束，搗爛取汁塗之。又方： 以𥐚硝五錢，雄黃末二錢和勻，芭蕉根汁調和，用敗 筆蘸汁潤之，須令病者臥之，將此汁自下潤至巔頂， 其毒從百會穴出。若隨下潤之，則毒氣侵於咽喉，亦 難治。大人患此，亦同治法。二、吉竈丹，從頭額腫痛，用 赤小豆末，雞子清調敷之，前方亦妙。三鬼火丹，從面 上起赤腫，用伏龍肝末，雞子清調敷，再用芭蕉根汁潤之，益母草灰為末，酢調敷之，亦妙。四天火丹：從背 上起赤點，用桑皮末，羊脂調敷之。五天竈丹：從臂上 起赤腫，黃色，用柳樹枝燒灰為末，蜜調敷之。六水丹， 兩脅虛腫，用生鐵屑末，或針砂，或銹釘末，豬糞調塗。 七胡次丹，從臍上起黃腫，用檳榔末，米酢調敷之。八 野火丹，從兩腳上起赤腫，用乳香末，羊脂調敷之。九 煙火丹，亦從兩腳上起赤白點，用豬槽下土，麻油調 搽。十胡漏丹，從陰上起黃腫，用屋漏處土，羊脂調搽。 腎氣游風，毒在腳肚，受在膀胱經，冷氣傷腎，復傷膀 胱，此乃風毒也，當用紫蘇流氣飲、檳榔丸。

飛游毒，因榮衛受肌熱而生，赤腫走注不定，用溫水 洗患處，三稜針刺毒上二三十針，或磁鋒砭之亦妙， 後用拔毒散敷之，內服「解毒十宣湯。」

《金成無己明理論》

《金成無己明理論》

丹證難易丹證難易

丹毒自腹內生出四肢者，則易愈；自四肢入腹者則 難治。

《劉完素六書》

《劉完素六書》

金絲瘡金絲瘡

一名紅絲瘡，其狀如線或如繩，巨細不一，《經》謂丹毒 是也，但比煙毒不甚廣闊。人患此頭，上有之，下行至 心則死。下有之，上行者亦然。可於瘡頭《截經》刺之出 血後，嚼萍草根塗之自安。

《元張潔古活法機要》

《元張潔古活法機要》

《斑論》

《斑論》

斑疹之病，其為證各異。瘡法「焮腫於外者，屬少陽三 焦相火也，謂之斑；小紅點行皮膚之中不出者，屬少 陰君火也，謂之疹。」凡顯斑證，若自吐瀉者，慎勿亂治 而多吉，謂邪氣上下皆出也。大凡瘡疹首尾皆不可 下，恐妄動而變，此謂少陽通表，宜和之也，當先安裏 解毒，次微發之。安裏解毒，須安五臟，防風湯是也。如 大便不澀者，須微發之藥，《錢氏方》中甚多，宜選用之。 如大便祕，宜微利之，當歸丸、棗變百祥丸是也。初知 斑疹，若使之斑疹并出，小兒難禁，是以別生他證也。 首尾不可下者，首曰上焦，尾曰下焦。若能吐利，尤不 可下也，便宜安裏。若不吐瀉者，先安裏藥三五服。如 能食而大便祕結，內實者，宜疏利之。若內虛而利者， 宜用裏藥，末後一服，調微發之藥服之。大抵安裏之 藥多，發表之藥少，祕則微疏之，令邪氣不壅，併而能 作番次，使兒易禁也。身溫煖者順，身涼者逆，二者宜 多服防風湯和之安裏。若大便實祕，能飲食而內實， 宜當歸丸微利之。

《朱震亨心法》

《朱震亨心法》

《證屬風熱》

《證屬風熱》

風熱挾痰而作，自裏而發於外，通聖散中消息。當以 微汗散之，切不可下。

內傷斑者，胃氣極虛，一身火游行於外所致，宜補以 降，於《陰證略例》中求之。發斑似傷寒者，痰熱之病發 於外，微汗以散之，若下之非理。

疹屬熱與痰在肺，清肺火降痰，或解散出汗，亦有可 下者。蓋疹即瘡疹，汗之即愈，《通聖散》中消息之。 癮疹多屬脾，隱隱然在皮膚之間，故言癮疹也。發則 多癢或不仁者，是兼風兼溫之殊，色紅者，兼火化也。 黃瓜水調伏龍肝，去紅點斑。

戴云：「斑有色點，而無頭粒者是也。疹浮小有頭粒者， 隨出即收，收則又出是也。非若斑之無頭粒者，當明 辨之。」

斑疹之病，其為證各異。瘡發焮腫於外者，屬少陽三 焦相火也，謂之斑；小紅靨行皮膚之中不出者，屬少 陰君火也，謂之疹。

又傷寒陽證，發斑有四，惟「溫毒發斑至重，紅赤者為 胃熱也，紫黑者為胃爛也，一則下之早，一則下之晚， 乃外感熱病發斑也」，以元參、升麻、白虎等藥服之。 陰證發斑，亦出背胸，又出手足，亦稀少而微紅。若作 熱證，投以涼藥大誤矣。此無根失守之火，聚於胸中， 上獨熏肺，傳於皮膚而為斑點，但如蚊蚋、虱蚤形狀， 而非錦紋也。只宜調中溫胃，加以茴香、芍藥，或以大 建中之類，其火自下，斑自消退，可謂治本而不治標 也。

《明戴思恭證治要訣》

《明戴思恭證治要訣》

發丹發丹

發丹，色狀不一，痒痛亦異，大概皆因血熱肌虛，風邪 所搏而發。然色赤者，多以赤故謂之丹，宜消風散，入 燒楓樹子存性為末，酒調服。有發而色白者，謂之「冷 瘼」，宜消風散，雜黑神散酒調。此病多緣肌肉疏，為風 邪所襲而成，風熱則赤，風冷則白，此今人呼赤為丹， 白為瘼，所以用酒調土硃，服之而愈者，亦以脾主肌 肉，土能入脾，各從其類。古方一名為「癮疹」，非特分寒 熱，亦兼備四氣。近世《方論》呼為「白婆瘼」，赤為血風。赤 白二證，並可用烏藥順氣散和消風散，酒調服。白者 多用順氣散，赤者多用消風散。病此者俱宜用煎藿香正氣散。有人一生不可食雞肉及獐魚動風等物， 纔食則丹隨發，以此見得係是脾風。脾主一身之肌 肉。「藿香正氣散」乃治脾之藥。而土硃亦入脾之藥。此 方屢試應驗。

《李梴醫學入門》

《李梴醫學入門》

斑疹游風斑疹游風

斑屬三焦無根之火，疹屬心火，其上侵於肺則一也。 外因初起頭疼，身大熱，口知味者，忌大汗下，宜解肌 微汗，有自吐瀉者即愈。內因頭或微疼，但手心熱，脾 胃虛者，宜大補以降其火，體壯者宜清肺以化其痰。 有色痕而無頭粒，重者紅如錦繡成片，多發在胸腹。 傷寒誤溫誤下，心火所主。雜病全是風熱挾痰，手少 陽相火自裏發外，治宜「安裏藥多，發表藥少。」

外感者，敗毒散加紫草，或「升麻葛根湯加元參。咽痛 者，元參升麻湯。」狂言或見血者，陽毒升麻湯。渴者，化 斑湯。便閉者，防風通聖散微利之。便不甚閉，去硝、黃。 身疼加蒼朮、羌活。痰嗽加半夏。熱甚者，黑奴丸。斑爛 者，黑膏。

內傷發斑，輕如蚊跡疹子者，多在手足。初起無頭疼 身熱，乃胃虛火游於外，宜「調中益氣湯、黃芪建中湯。」 內傷痰熱，上攻頭面者，升麻葛根湯加元參、貝母、黃 芩、生地、麥門冬。

內傷挾外感者，調中疏邪湯、參蘇飲。

疹有頭粒，或如粟米，或如蚊蟲咬跡，微紅，或隨出隨 沒，或沒而又出，紅靨隱隱，皮膚表分，欲出不出，但作 瘙痒，全無腫痛，名曰「癮疹。」當春發，在傷寒最重，即溫 毒也，升麻葛根湯加牛蒡子、荊芥、防風，或鼠粘湯。 赤疹因天熱燥氣乘之，稍涼則消，川芎茶調散、人參 羌活散、胡麻散。裏熱者，解毒湯。

白疹，因天寒冷氣折之，稍煖則消，「惺惺散。裏虛者，理 中湯。」

似赤似白微黃，隱於肌肉之間，四肢重著，此風熱挾 濕也。多因浴後感風，與汗出解衣而得，宜消風散，寒 加官桂，暑加黃芩、柴胡，濕加蒼朮、茯苓。如肢體不仁 者，黃連橘皮湯。遍身疹多痛極者，古苦皂丸。又有斑 疹並出者，不可概用風藥，恐變痰嗽渴嘔。瘡疹 面生紫赤癮疹，及雀子斑。汗斑，皆此類之緩者。 疹色赤者，又名「丹疹」，或遍五色，因血盛熱毒畜於命 門，被風毒逐動相火，則發滿遍身，甚則肌爛。寒月升 麻葛根湯，暑月人參羌活散。熱加黃芩、元參，冷加黃 芪、白芷。詳「小兒門外治。」土硃散、浮萍湯。 凡斑疹赤色身煖，自胸腹散四肢者吉；黑色身涼，自 四肢入腹者死。舊分癮疹、丹疹各類，今合一以其因 治同也。

《薛己醫按》

《薛己醫按》

赤白遊風赤白遊風

赤白遊風。屬脾肺氣虛，腠理不密，風熱相搏，或寒閉 腠理，內熱怫鬱，或陰虛火動，外邪所乘，或肝火風熱。 治法：「風熱，小柴胡湯加防風、連𧄍；血熱，四物湯加柴 胡、山梔、丹皮；風熱相搏，荊防敗毒散；內熱外寒，加味 羌活散；胃氣虛弱，補中益氣湯加羌活、防風，及消風 散；血虛，加味逍遙散、六味丸。」若肝腎虛熱，六味丸則 火自息，風自定，癢自止。若用祛風辛熱之劑，則肝血 愈燥，風火愈熾，元氣愈虛，腠理不閉，風客內淫，腎氣 受傷，相火翕合，血隨火化，反為難治矣。

丹毒丹毒

凡小兒丹毒，遍身俱赤，不從砭治，以致毒氣入腹則 不救。蓋此證乃惡毒熱血蘊畜於命門，遇相火而合 起也。如霞片者，須砭去惡血為善。如腫起赤色，游走 不定者，宜先以生麻油塗患處，砭之以洩其毒。凡從 四肢起入腹者，不治。雖云丹有數種，治有數法，無如 砭之為妙。嘗見患稍重者，不用砭法俱不救。

斑疹斑疹

脈浮者，消風為主。脈浮數者，祛風清熱。脈沉數者，瀉 火為主。脈數按之沉實者，解表攻裏。

《陳實功外科正宗》

《陳實功外科正宗》

《論證治》

《論證治》

火。丹者，心火妄動，三焦風熱乘之，故發於肌膚之表， 有乾濕不同，紅白之異。乾者，色紅，形如雲片，上起風 粟，作癢發熱，此屬心肝二經之火，治以涼心瀉肝，化 斑解毒湯是也。濕者，色多黃白，大小不等，流水作爛， 又且多疼，此屬脾肺二經濕熱，宜清肺瀉脾除濕，胃 苓湯是也。腰脅生之，肝火妄動，名曰「纏腰丹」，柴胡清 「肝湯，外以柏葉散、如意金黃散敷之。」

「赤游丹」，受毒於未生前，發病於有生後。蓋身在胞胎， 皆賴父精母血藉以生養，父母不能節慾，而淫火猖 熾，胎必侵受。又不戒厚味，及炭火烘熏，重衾疊褥，往 往受熱，貽之於子。及至生後，熱湯洗浴，烘熏衣物，觸 動內毒，發時身先發熱，啼叫驚搐，次生紅腫，光亮發 熱，瞬息遊走，發無定處，先從頭額起者，名「天罩丹」，以 升麻葛根湯，母子同服，餘皆起於腹背，流入四肢者輕，起於四肢，流入胸腹者重。有此總皆先砭惡血為 要。砭血之後，先用精豬肉切片貼之，一時許換如意 金黃散，用水芭蕉搗汁調敷，甚者日換二次。內以大 連𧄍飲、消毒犀角飲、五福化毒丹。毒氣入裏，腹脹堅 硬不乳者，紫雪散下之。三日後，身漸徹涼，砭血之處， 肉便軟活，聲清腹軟，乳哺如常者順，反此為逆。

《景岳全書》〈臣張介賓著〉

《景岳全書》〈臣張介賓著〉

斑疹丹毒斑疹丹毒

斑疹一證，雖已有正門詳載，然彼以小兒麻疹為言， 其有非麻疹而無論大人小兒，忽患斑疹小瘡者，此 雖與彼相類，而實有小異也，是亦不可不辨而治之， 蓋多由風熱外感之證耳。治此之法，脈浮而身熱有 表證者，惟散風邪為主。脈浮而數者，祛風兼清熱。脈 沉滑而無表證者，清火為主。脈浮沉俱滑數，而表裏 兼見者，宜表裏雙解之。然惟小兒多有此證，須察其 表裏虛實，酌而治之可也。總之，小兒脆弱，宜安裏之 藥多，攻發之藥少，祕則微泄之，結則微導之，但令邪 氣不壅而散之易，則證輕而自安矣。大抵身溫煖者 順，身涼者逆。

方方

金花散金花散

治一切丹毒。熱痛焮赤。

鬱金，　黃連，　黃芩各一兩，　糯米三合

右為末，每用蜜水調如泥，雞翎掃丹上，乾即易之。《鬼遺》有甘草、山梔仁、大黃各一兩。

又方又方

治一切丹毒。惡氣攻刺。身體赤腫。疼痛不可忍。

車前子。　益母草、　地膽草。

右等分，爛研，乾再塗之。如無新者，只以乾者為末，冷水調敷。

又方又方

赤小豆一升　羊角燒灰，半兩

右為末，雞白和塗。如無羊角，即單用小豆亦良。

又方又方

治丹毒瘤

蜈蚣乾者一條　白礬如皂子大　雷丸一箇 百部二錢

右為細末酢調搽之

搨方搨方

升麻、　漏蘆，　芒硝各二兩，　梔子二十枚

黃芩三兩，　蒴藋五兩。

右件以水三升，浸良久，煮取二升，以故布染汁，搨後須服《漏蘆湯》。

五香湯五香湯

主熱毒氣，卒腫痛，結核，或似癰疽，使人頭疼，寒熱氣急者，數日不除則殺人。

青木香，　藿香，　沉香，　丁香，　薰陸香各一兩

右以水五升，煮取二升，分三服，不瘥更服之。

搨方〈鬼遺方〉搨方〈鬼遺方〉

治「丹癰疽始發。焮熱浸淫長成。」

升麻、　芒硝、　黃芩各三兩　黃連、　芎藭

大黃各二兩　當歸　甘草炙，　麢羊角屑各一兩

右㕮咀，以水一斗三升，煮取五升，絞去滓，鐺中內芒硝，上火攪令成沸，盡滓稍分，適冷熱，貼帛搨腫上數過，其熱隨手消散。王練、《甘林》所祕而不傳者。

朱氏家傳方朱氏家傳方

治火丹

「伏龍肝　豬槽下土多年者」，　硃砂少許

右為末，雞子清調，鵝毛掃。

又方又方

𧃐䕽花根　曲蟮土　《壁上多絲蟲窠》　《百草霜》、 伏龍肝　《豬槽下土》

右如上法用之

聖塗散〈鄭愈〉聖塗散〈鄭愈〉

治諸般丹毒

凌霄花、　萬州黃各一分，　苧根半兩，切，焙

右同杵爛，以酒和蜜同調服少許，仍塗丹上立效。

麻黃散〈千金〉麻黃散〈千金〉

治惡毒丹及風疹

麻黃　升麻　葛根各一兩　射干　雞舌香 甘草炙，各半兩　石膏半合

右㕮咀，以水三升，煮取一升。大人作一服，三歲兒分三服，日三。

拔毒散拔毒散

治熱毒丹腫。游走不定。

石膏生，　寒水石生，各四兩　黃蘗、　甘草各一兩

右為細末，以新水調掃之，或紙花子小貼尤妙，涼水潤之。

郭氏金黃散郭氏金黃散

治熱毒丹流。遊走不定。疼痛不止。

寒水石二兩　鬱金一對，　藍實　大黃　黃蘗 黃連　景天各一兩

右為細末，用雞子清調敷，水亦可。

風丹風丹

痛者為丹毒，痒者為風丹。

白朮七分，　《枳實》炒　黃芩四錢。

右分八貼下之食前

又方又方

治「風丹」 遍身癢。因酒得者。

《浮萍半兩，　防風》、　黃芪、　羌活三錢，　乾葛、 麻黃各一錢，　生甘草半錢，　當歸二錢。

右水煎服

又方又方

治冷丹風

防風　甘草　白殭蠶　蟬退　川芎　白芷 茯苓　荊芥　陳皮　厚朴　蒼耳子　人參。

右為末，《豆淋酒》調服二錢。

如冰散如冰散

治風邪熱毒壅滯，肌肉榮衛不宣，蘊積成腫，血澀膚腠，如丹之狀，風隨氣行，遊無定處，邪毒攻衝，焮赤熱痛。

片腦一錢，另研　𥐚硝五兩，另研　寒水石 蛤粉各三兩　白芷一兩

右為細末，研勻，每用新汲水調，稀稠得所，以雞翎塗掃，不令藥乾。

升麻膏〈千金方下同〉升麻膏〈千金方下同〉

治丹毒

梔子四十枚、　升麻、　白薇〈一作白蘞〉　漏蘆，　連𧄍， 芒硝，　黃芩各二兩，　蛇銜，　枳實各三兩

《蒴藋》四兩。

右十味，微搗碎，以水三升浸半日，以豬膏五升，煎令水氣盡，去滓，膏成敷上。諸丹皆用之，及熱瘡腫上，日三。

升麻湯升麻湯

治丹毒

升麻、　漏蘆，　芒硝各二兩，　梔子二十枚

黃芩三兩，　蒴藋五兩。

右六味，㕮咀，以水一斗，「浸良久，煮取七升，冷，以故帛染汁搨諸丹毒上，常令濕，搨後須服飲之。」 并《漏蘆湯》。

漏蘆湯漏蘆湯

治前證

漏蘆、　白芨、　黃芩、　麻黃、　白薇、　枳實。

升麻、　芍藥，　甘草各二兩，　大黃三兩

右十味，㕮咀，以水一斗，煮取三升。分三服，快下之。無藥處，單用大黃亦得。

石南湯石南湯

治「六十四種風」 ，淫佚走人，皮中如蟲行，腰脊強直，五緩六急，手足拘攣，癮疹搔之作瘡，風尸身癢，卒面目腫起，手不得上頭，口噤不能言。

石南，　乾薑、　黃芩，　細莘　人參各一兩。

桂心，　麻黃、　當歸、　川芎藭各一兩五錢。

甘草二兩　乾地黃十八銖，　食茱萸三十銖

右十二味，㕮咀，以水六升，酒三升，煮取三升，分三服，大汗勿怪。

又方又方

治風瘙癮疹。心迷悶亂。

天雄、　牛膝、　桂心、　知母各四分，　䒷蔞根、 白朮各五分，　防風六分，　人參二兩，　乾薑、 細莘各三分

右十味，治下篩。酒服半錢匕，加至一匕為度。

又方又方

治瘙痒皮中風虛

枳實三升　松葉切，一升　獨活　蓯蓉　黃芪 秦艽各四兩　丹參　蒴藋各五兩

右八味，㕮咀，以酒二斗浸六宿。每服二合，日二，稍加之。

又方又方

白朮三兩，　戎鹽、　礬石各半兩，　黃連，　黃芩、 細莘，　芎藭、　茵芋各二兩

右八味，㕮咀，以漿水一斗，煮取三升，洗之，日三良。

又方又方

《馬藺子》、　蒴藋。　礬石。　《茺蔚子》。　《蒺藜子》。

茵芋　羊桃、　萹竹各二兩

右八味，㕮咀，以漿水三斗，煮取一斗二升，內礬石洗之，日三。

又方又方

蒴藋、　防風、　羊桃，　石南、　茵芋、　芫花。

蒺藜、　礬石各一兩

右八味，㕮咀，以漿水一斗，煮取五升，去滓，內礬石，令小沸，溫浴之。

又方又方

治癮疹痒痛

大黃、　升麻、　黃蘗、　當歸、　防風、　芍藥。

黃芩、　青木香，　甘草各二兩，　楓香五兩

芒硝一分，　地黃汁一升

右十二味，㕮咀，以水一斗，煮取三升，去滓，下芒硝令消，帛染搨病上一炊久，日四五度。

又方又方

治舉體痒痛如蟲嚙。痒而搔之。便脫落作瘡。

大黃二兩，　礬石三兩，　蒺蔾子三升，　蛇牀子， 茺蔚子各二升，　防風五兩，　大戟一斤

右七味，㕮咀，酒四升，水七升，煮取四升，去滓，內礬石，以帛染拭之。

又方又方

治風瘙腫瘡。痒在頭面。搨洗之。

大黃、　芒硝各四升，　莽草二分。〈一本作甘草三兩〉 黃連六分，　黃芩八分，　《蒺蔾子》五合。

右六味，㕮咀，以水七升，煮取三升，去滓，下硝，以帛染搨洗，日一度，勿近目。

又方又方

治身體赤癮疹而痒，搔之隨手腫起。

莽草二分，　當歸，　芎藭，　大戟　細莘，　芍藥， 芫花，　蜀椒　附子，　𧃐䕽各四分，　豬膏二升半

右取十味，㕮咀，以酒漬一宿，脂膏煎之，候附子色黃，膏成，去滓，以傅病上，日三。

青羊脂膏青羊脂膏

治風熱赤疹，搔之逐手作瘡。

芍藥　甘草各三兩　寒水石　白芷　白芨 黃芩　防風　黃芪　升麻各四分　竹葉切 石膏各一升　青羊脂四兩

右十二味，㕮咀，先以水八升，煮石膏、竹葉，取四升，去滓，浸諸藥，以不中水豬脂二升合煎膏成，傅病上良。

漏蘆散〈寶鑑〉漏蘆散〈寶鑑〉

治「臟腑積熱，發為腫毒，時疫疙瘩，頭面洪腫，咽嗌堵塞，水藥不下，一切危惡疫癘。」

漏蘆、　升麻、　大黃、　黃芩各一兩，　藍葉

元參各一兩。

右為粗末，每服二錢，水煎，腫熱甚，加芒硝二錢半。

消毒丸消毒丸

治時毒疙瘩惡證

大黃　牡蠣燒，　白殭蠶炒，各一兩

右為末，煉蜜丸彈子大，新水化下一丸，無時。內加桔梗、鼠黏子尤妙。

調中湯〈丹溪下同〉調中湯〈丹溪下同〉

治內傷外感而發陰斑

陳皮　砂仁　藿香　芍藥炒　甘草炙　桔梗 半夏　白芷　羌活　枳殼各一錢，　川芎

麻黃、　桂枝各半錢，　蒼朮一錢半。

右㕮咀，薑三片，水煎服。

消毒犀角飲子消毒犀角飲子

治斑及癮疹

牛蒡子六錢。〈正宗作黃連〉　荊芥、　防風各三錢， 甘草一錢。

右㕮咀水煎服

通聖散通聖散

川芎，　當歸、　麻黃、　薄荷、　連𧄍、　白芍、 黃芩、　石膏、　桔梗各一兩，　滑石三兩，　荊芥、 梔子、　白朮各二錢半　甘草

右剉，水煎服。如身疼加蒼朮、羌活，痰嗽加半夏。每服細末三錢，生薑三片，擂細盪起，煎沸服之。

元參升麻湯元參升麻湯

斑在身。治汗下吐後毒不散。表虛裏實，發於外，甚則煩躁讝妄。

元參、　升麻、　甘草各等分。

右㕮咀水煎服

化斑湯化斑湯

治「傷寒汗吐下後。發斑脈虛。」

《知母六兩，　石膏一斤，　甘草二兩，　粳米六合， 人參》

右㕮咀時時煎服

大建中湯大建中湯

黃芪　當歸　桂心　芍藥各二錢　人參 甘草各一錢　半夏　黑附《炮去皮》，各二錢半

右㕮咀，每服五錢，水二盞，薑三片，棗二枚煎，食前服。

化斑解毒湯〈正宗下同〉化斑解毒湯〈正宗下同〉

治三焦風熱上攻。致生火丹，延及遍身痒痛者。

「元參　知母　石膏　人中黃　黃連　升麻 連𧄍　牛蒡子」各等分　甘草五分。

水二鍾，淡竹葉二十片，煎八分，不拘時服。

除濕胃苓湯除濕胃苓湯

治脾肺二經濕熱壅遏。致生火丹。作爛疼痛者。

防風　蒼朮　白朮　赤茯苓　陳皮　厚朴 豬苓　山梔　木通　澤瀉　滑石各一錢。

甘草、　薄桂各三分。

水二鍾，燈心二十根，煎八分。食前服。

柏葉散柏葉散

治「三焦火甚，致生火丹，作痒或作痛，延及遍身。」

側柏葉炒黃為末。　蚯蚓糞、韭菜地內者佳。

黃蘗、　大黃各五錢，　赤豆、　輕粉各三錢。

右為細末，新汲水調搽。

升麻葛根湯升麻葛根湯

治小兒丹毒，身體發熱，面紅氣急，啼叫驚搐等證。

木通、　甘草各五分，　升麻、　乾葛、　白芍。

柴胡、　黃芩、　山梔各一錢。

水二鍾，煎八分，不拘時。母子同服。

大連𧄍飲大連𧄍飲

治小兒丹毒，發熱，痰涎壅盛，一切諸瘡痧疹，頸項生核，或傷風寒，時行發熱等證，並宜服之。

連𧄍　瞿麥　滑石　車前子　牛蒡子　赤芍 山梔　木通　當歸　防風　黃芩　柴胡。

甘草、　荊芥、　蟬蛻、　石膏各五分。

水二鍾，燈心二十根，煎八分，母子同服。

紫雪散紫雪散

治小兒赤遊丹毒，甚者毒氣入裏，肚腹膨脹，氣急不乳，即宜此藥救之。又治傷寒熱躁發狂，及外科一切畜毒在內，煩躁口乾，恍惚不寧等證。

升麻、　寒水石、　石膏、　犀角、　羚羊角各一兩， 元參二兩，　沉香、　木香各五錢，　甘草八錢。

水五椀，同藥煎至一椀，濾清再煎滾，投提淨𥐚硝三兩六錢，微火漫煎，水氣將盡，欲凝結之時，傾入椀內，下「硃砂、冰片各二錢，金箔一百張，各預研細和勻，椀頓水內，候冷凝成雪也。大人每用一錢，小兒二分，十歲者五分」 ，徐徐嚥之即效。病重者，加一錢亦可。或用淡竹葉燈心湯化服。

單方單方

火焰丹毒，酢和石灰塗之，或同青靛塗。〈摘元方〉 丹毒腫痒：陽起石煅研，新水調塗。〈事親〉 諸丹熱毒，土朱、青黛各二錢，滑石、荊芥各一錢，為末， 每服一錢半，蜜水調下，仍外傅之。〈直指方〉

火焰丹毒，水調芒硝末傅之。〈梅師方下同〉

老小火丹：黃芩末，水調塗之。

五色丹毒：苧根煮濃汁，日三浴之。〈外臺〉

火焰丹腫，老鴉眼睛。草葉入酢，細研傅之，能消赤腫。 〈圖經〉

五色丹毒：「蒴藋葉搗傅之。」〈千金方〉

火丹赤腫遍身者，「大黃磨水頻刷之。」〈急救方〉

赤遊風丹漸漸腫大。五味子焙研，熱酒服一錢，自消， 神效。〈保幼大全〉

熱遊丹腫：「䒷蔞仁末二大兩，釅酢調塗。」〈集驗方〉 風熱丹毒：浮萍搗汁遍塗之。〈子母祕錄〉

身面丹腫如蛇狀者。以雨滴階上苔痕水花。塗蛇頭 上即愈。〈得效方〉

赤遊丹毒：「麻仁搗末，水和傅之。」〈千金方〉

𦆑蛇丹毒：「糯米粉和鹽嚼塗之。」〈濟急方〉 丹毒如火：赤小豆末，和雞子白，時時塗之，不已，隨手 即消。〈小品方〉

火焰丹毒從頭起者，生蔥汁塗之。

五色丹毒無常色，及發足踝者，搗蒜厚傅，乾則易之。 〈肘后方下同〉

赤火丹毒：蕓薹葉搗傅立消。如無鮮者，以乾者為末， 水調傅，亦可搗汁服之。

丹從臍起，檳榔末，油調傅之。〈本事方〉

赤遊火丹：「新生荷葉，搗爛入鹽塗之。」〈摘元方〉

野火丹毒自兩足起，乳香末羊脂調塗。〈活幼新書〉 火竈丹毒，赤從背起，柳木灰水調塗之。〈外臺〉 五色丹毒。俗名「遊腫。」犯者多死。不可輕視。以榆白皮 末。雞子白和塗之。〈千金髓〉

火焰丹毒：梔子搗和水塗之。〈梅師方〉

《赤遊火丹》：「母豬屎，水絞汁服，并傅之。」〈外臺〉

五色丹毒：蜜和乾薑末傅之。〈肘後方〉

五色丹毒，黃龍湯飲二合，并塗之良。〈千金〉

野火丹毒，從背上兩脅起者，「殭蠶二七枚，慎火草同 搗塗之，甚效。」〈產乳〉

火丹癮疹：以酪和鹽煮熱摩之，即消。〈千金翼〉

赤丹用黃瓜種中瓤水去子，以器貯之。用時以水塗 患處。〈初虞世下同〉

又方凡赤丹，用臘雪貯器中，久化為水，以水塗赤遊 妙。

諸丹毒腫，蚯蚓矢水和傅之。〈聖惠〉

赤遊風腫：蕎麥麵、苦酒調傅。〈兵部手集〉

熱赤遊丹：䒷蔞仁末二大兩，釅酢調塗之。 五色丹毒，煮栗皮有刺者洗之佳。

有人眼赤鼻張，大喘，渾身出黑斑，毛髮如銅鐵，乃熱 毒氣結於下焦也。白礬、滑石各一兩為末，作一服，水 二椀，煎減半，不住服盡即安。〈奇疾方〉 天行發斑，赤黑色：青木香一兩，水二升，煮一升服。〈外臺〉 身面卒得赤斑，或瘭子腫起，不治殺人。羖羊角燒灰， 雞子清和塗，甚妙。〈肘后方〉

一切丹毒遍身：蕓薹子一兩，以酒一大盞，和研去滓， 煎五七沸，無時溫服一合。

又方《仙人水鑑》治火丹。蕎麥麵黃連各少許右二味， 同研細塗立差，切不得入油及鹽。

火焰丹毒：銀硃調雞子清塗之。〈怪證方〉

丹毒浸淫走串皮中，名「火丹。」以蠐螬搗爛塗之。〈刪繁〉 遍身赤丹：羚羊角燒灰，雞子清和塗之，神效。〈外臺〉 赤斑如瘡。瘙痒。甚則殺人。羚羊角磨水摩之。數百遍 為妙。〈肘后方下同〉

五色丹毒：鹿角燒末，豬脂和敷。

白遊風腫：螺螄肉，入鹽少許，搗泥貼之，神效。〈摘元方〉 丹毒瘤腫：用「蜈蚣一條，白礬一皂子大，雷丸一箇，百 部二錢，研末，酢調傅之。」〈衍義〉

赤遊火丹：「新生荷葉，搗爛入鹽塗之。」〈摘元〉

五色丹遊，多致殺人。蒲席燒灰，和雞子白塗之，良。〈千金〉 發丹如瘤生綿羊腦同𥐚硝研塗之。〈瑞竹堂方〉 五色丹毒：甑帶燒灰，雞子白和塗之。〈易簡方〉

赤白丹腫：水蛭十枚，令咂病處，以皮皺肉白為效。冬 月無蛭，地中掘取，暖水養之，令動，洗淨人皮膚，以竹 筒盛蛭合之。須臾咬咂，血滿自脫，更用饑者。〈藏器〉 一切丹毒，水和曲蟮泥傅之。〈外臺〉 《身面白丹》：白瓷瓦末，和豬脂塗之。〈梅師方〉

赤黑丹疥。或痒或燥，不急治。遍身即死。白瓷末豬脂 和塗之。〈總錄〉

赤瘤丹毒，無名異末，蔥汁調敷，立消。〈簡便方〉

熱毒丹瘡：用「慎火草搗汁拭之，日夜拭一二十遍。」 風熱癮疹，浮萍蒸過焙乾、牛蒡子酒煮曬乾炒各一 兩，為末。每薄荷湯服一二錢，日二次。〈錄驗〉

風瘙癮疹：赤小豆、荊芥穗等分為末，雞子清調塗之。 風疹用沙蜜一斤，糯飯一升，麪麴五兩，熟水五升，同 入瓶內，封七日成酒。尋常以蜜入酒代之亦良。 風疹入腹身體強，舌乾硬用蔓青子三兩為末，每溫 酒服一錢。〈聖惠〉

遊風癮疹：以楮葉摻動，用「鹽泥二兩，百合半兩，黃丹 二錢，酢一分，唾四分，搗和貼之。」〈摘元方〉

兩頰赤痒，其狀如疿，名頭面風。以杏仁頻頻揩之，內 服消風散。〈證治要訣〉

老幼風疹：茱萸煎酒拭之，良。〈兵部手集〉

風瘙癮疹，心下迷悶：巴豆五十粒去皮，水七升，煮二 升，以帛染拭之，隨手愈。〈千金翼〉

皮膚風疹：枳實酢浸，火炙熨之，即消。〈外臺〉

風疹作痒：枳殼三兩，麩炒為末，每服二錢，水一盞，煎 六分，去查溫服，仍以汁塗。〈經驗方〉

白疹瘙痒遍身者：小枸橘細切，麥麩炒黃為末。每服 二錢，酒浸少時飲酒，仍以枸橘煮湯洗患處。〈急救方〉 癮疹風瘡疼痛：白殭蠶焙研，酒服一錢，立瘥。〈聖惠〉 風氣瘙痒。及癮疹。蜂房炙蟬蛻等分為末。酒服一錢。 日三服。

又方用露蜂房煎汁，入芒硝傅之，日五次。〈梅師方〉 風瘙癮疹，作痒成瘡：用蠶沙一升，水五斗，煮取一斗 二升，去查，洗浴避風。《聖惠方》：「入苦酒搗泥塗之。」〈外臺〉 煙火丹毒，從兩股、兩脅起，赤如火。景天草、真珠末各 一兩，搗如泥塗之，乾則易。〈產乳方下同〉

火竈丹毒，從兩腳起如火燒。五加根葉燒灰五兩，取 煅鐵家槽中水和塗之。〈產乳方〉 赤遊風腫，忽然腫癢，不治則殺人。用野葡萄根搗如 泥塗之即消。〈通變要法〉

𦆑腰火丹：用《寶鈔》一張，燒化存性，研為細末，用米酢 調稀，雞翎蘸塗患上，一日三次即愈。忌食發物。〈正宗〉 風疹瘙癢甚不能忍者。赤土研末，空心溫酒服一錢。 〈御藥院方〉

風瘙癮疹：胡燕窠土，水和傅之。〈千金〉

卒發風疹，酢漿和石灰塗之，隨手滅。〈外臺〉一切風疹，水煮芒硝湯拭之。〈梅師〉

風瘙癮疹：「白朮為末」，酒服方寸匕，日二服。〈千金〉 遍身風疹痹，痛不可忍，胸頸臍腹及近陰皆然者，亦 多痰涎，夜不得睡用苦參末一兩，皂角二兩，水一升， 揉濾取汁，石器熬成膏，和末丸梧子大。每服三十丸， 食後溫水服，次日便愈。〈衍義〉

風熱癮疹：牛蒡子、炒浮萍等分，以薄荷湯服二錢，日 二服。〈錄驗〉

風瘙癮疹，身痒不止：用蒼耳莖、葉、子等分為末。每服 二錢，豆淋酒調下。〈聖惠〉

風瘙癮疹及㾦㿔。牛膝末。酒服方寸匕。日三服。〈千金下同〉 癮疹入腹，體腫舌強：車前子末服之良。

瘡疹不快：板藍根一兩，甘草一分，為末。每服半錢或 一錢，取雄雞冠血三二點，同溫酒少許調下。〈錢氏方下同〉 斑疹不快：釣藤鉤子、紫草茸等分為末。每服一字或 半錢，溫酒服。

瘡疹不出：蘿蔔子生研末，米飲服一二錢，良。〈易簡方〉 風疹作癢：枳殼三兩，麩炒為末，每服二錢，水一盞，煎 六分，去滓溫服，仍以汁塗。〈經驗方〉

肥脈癮疹。曹姓帛拭之愈。〈千金方〉

癮疹瘙癢：白蜜不拘多少，好酒調下，有效。

赤遊風疹：芭蕉根搗爛塗之。〈肘後方〉

鍼灸鍼灸

《外科正宗》曰：「小兒赤遊丹毒，紅赤焮腫，遊走不定，須 砭之。用鈹針鋒尖向患上，以重筯在針上面擊之，密 砭去血，多者為妙。血紅者輕，紫者重，黑者死。砭畢，溫 湯洗淨，用乾精豬肉縫大片，貼砭處一時許，方用如 意金黃散、水芭蕉根搗汁調敷。」

醫案醫案

《丹溪心法》曰：「一中年男子癰潰後，發熱乾嘔，背發丹 熛，用諸般敷貼丹熛藥，及用刀於箇箇丹頭出血，丹 皆不退。後以半、陳、生薑加補劑治嘔，不效。遂純用參 半兩，歸、朮各錢半，濃煎，一貼嘔止，二三貼丹漸緩，熱 漸減。約五十餘貼，熱始除，神氣始復。」

鮑允中年五十歲，風丹痒甚，腹微疼，咽不利，面身微 腫，五六日不退，兩寸脈滑大實，右浮大，左浮弦小。以 炒芩、炒連、歸、芎、芍、地、桔、草、黍黏、紫葳各一錢，防風、黃 芪各半錢，凡五六貼而安。 《薛己醫按》曰：「一婦人患斑作痒，脈浮，以消風散四劑 而愈。」

一婦人患斑作痒，脈浮數，以「人參敗毒散」，二劑少愈， 更以「消風散」，四劑而安。

一男子患斑，赤紫焮痛，發熱喜冷，脈沉實，以防風通 聖散，一劑頓退；以荊防敗毒散加芩、連，四劑而愈。 一婦人患斑痒痛，大便祕，脈沉實，以四物湯加芩、連、 大黃、槐花，治之而愈。

一老人患疹，色微赤，作痒發熱，以「人參敗毒散」，二劑 少愈；以「補中益氣湯」加黃芩、山梔而愈。

一小兒患疹作痛，發熱煩渴，欲服清涼飲下之，診其 「脈不實，舉指不數，此邪在經絡也，不可下」，遂用解毒 防風湯二劑而愈。此證小兒多患之，須詳審在表在 裏及邪之微甚而治之。

一男子每至秋冬，遍身發紅點，如斑作痒，此寒氣收 斂腠理，陽氣不能發越，怫鬱內作也。宜以人參敗毒 散解散表邪，再以補中益氣湯益氣實表。彼以為熱 毒，自用涼藥愈盛，復請，以補中益氣湯加茯苓、半夏、 羌活四劑，更以補中益氣湯數劑而愈。

一男子秋間發疙瘩，此元氣虛而外邪所侵也，先用 九味羌活湯二劑，又用補中益氣加羌、防而愈。後不 慎起居，盜汗晡熱，口乾唾痰，體倦嬾言，用補中益氣 湯、加減八味丸而愈。

一婦人患赤白遊風，晡熱痒甚，余用清肝養血之劑， 不信，乃服大麻風藥，臂痛而筋攣，又服化痰順氣之 劑，四肢痿弱而歿。

一婦人身如丹毒，搔破膿水淋漓，熱渴頭運，日晡益 甚，用「加味逍遙散」而愈。

一婦人患前證，數用風藥煎湯泡洗，以致腹脹而歿。 一女子赤暈如霞，作痒發熱，用加味小柴胡湯加生 地、黃連、𧄍、牡丹皮而愈。 一男子患丹毒，焮痛便祕，脈數而實，服防風通聖散 不應，令砭患處，去惡血，仍用前藥即愈。

一小兒腿患丹如霞，遊走不定，先以麻油塗患處，砭

出惡血，毒即散，更以金銀花散一劑而安

一小兒患之，外勢雖輕，內則大便不利，此患在臟也，

服大連𧄍飲，敷「神功散」而瘥。 一小兒遍身皆赤，砭之，投解毒藥而即愈。

一小兒遍身亦赤，不從砭治，以致毒氣入腹，遂不救。 「此證乃惡毒熱血蘊畜於命門，遇相火而合起也。如 霞片者，須砭去惡血為善。如腫起赤色，遊走不定者， 宜先以生麻油塗患處，砭之以洩其毒，大法無如砭 之為善。

本作品在全世界都属于公有领域，因为作者逝世已经超过100年，并且于1930年1月1日之前出版。

本作品原文沒有標點。標點是人工智能程序古詩文斷句 v2.1創建，並且經由維基文庫用戶編輯改善的。本站用戶之編輯以知识共享 署名-相同方式共享 4.0协议（CC BY-SA 4.0）發佈。

歡迎各位持續修正標點，請勿複製與本站版權協議不兼容的標點創作。

About this digital edition

This e-book comes from the online library Wikisource[1]. This multilingual digital library, built by volunteers, is committed to developing a free accessible collection of publications of every kind: novels, poems, magazines, letters...

We distribute our books for free, starting from works not copyrighted or published under a free license. You are free to use our e-books for any purpose (including commercial exploitation), under the terms of the Creative Commons Attribution-ShareAlike 3.0 Unported[2] license or, at your choice, those of the GNU FDL[3].

Wikisource is constantly looking for new members. During the realization of this book, it's possible that we made some errors. You can report them at this page[4].

The following users contributed to this book:

- Kwj2772

- Jdx

- Rocket000

- 維基小霸王

- Santoposmoderno

- HereToHelp

- Victormoz

- Srittau

- Boris23

- KABALINI

- Bromskloss

- Tene~commonswiki

- AzaToth

- Bender235

- PatríciaR

- Dbenbenn

1. ↑ https://wikisource.org

2. ↑ https://www.creativecommons.org/licenses/by-sa/3.0

3. ↑ https://www.gnu.org/copyleft/fdl.html

4. ↑ https://wikisource.org/wiki/Wikisource:Scriptorium

Table of Contents

封面

欽定古今圖書集成/博物彙編/藝術典/第389卷

关于